Document ID: 32014D0251

A BIZOTTSÁG VÉGREHAJTÁSI HATÁROZATA
(2014. április 29.)
a tagállami kifizető ügynökségeknek az Európai Mezőgazdasági Vidékfejlesztési Alapból (EMVA) a 2013. pénzügyi évre vonatkozóan finanszírozott kiadásokat érintő számláinak elszámolásáról
(az értesités a C(2014) 2785. számú dokumentummal történt)
(2014/251/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a közös agrárpolitika finanszírozásáról szóló, 2005. június 21-i 1290/2005/EK tanácsi rendeletre (1) és különösen annak 30. cikkére,
tekintettel a közös agrárpolitika finanszírozásáról, irányításáról és monitoringjáról és a 352/78/EGK, a 165/94/EK, a 2799/98/EK, a 814/2000/EK, az 1290/2005/EK és a 485/2008/EK tanácsi rendelet hatályon kívül helyezéséről szóló, 2013. december 17-i 1306/2013/EU európai parlamenti és tanácsi rendeletre (2) és különösen annak 119. cikke (1) bekezdésére,
tekintettel a 885/2006/EK bizottsági rendeletre (3) és különösen annak 10. cikkére,
a Mezőgazdasági Alapok Bizottságával való konzultációt követően,
mivel:
(1)
Az 1306/2013/EU rendelet 119. cikke (1) bekezdésének az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásra vonatkozó egyes átmeneti rendelkezések megállapításáról, az 1305/2013/EU európai parlamenti és tanácsi rendeletnek a források és a források 2014. évben történő elosztása tekintetében történő módosításáról, valamint a 73/2009/EK tanácsi rendeletnek és az 1307/2013/EU, az 1306/2013/EU és az 1308/2013/EU európai parlamenti és tanácsi rendeletnek a 2014. évben való alkalmazásuk tekintetében történő módosításáról szóló, 2013. december 17-i 1310/2013/EU európai parlamenti és tanácsi rendelet (4) 8. cikkével módosított második albekezdése előírja, hogy az 1290/2005/EK rendelet 30. cikkét kell alkalmazni a 2013-as mezőgazdasági pénzügyi év során felmerült kiadások, illetve teljesített kifizetések pénzügyi záróelszámolására.
(2)
Az 1290/2005/EK rendelet (az 1306/2013/EU rendelet 119. cikke (1) bekezdésének az 1310/2013/EU rendelet 8. cikkével módosított második albekezdésében említett) 30. cikke értelmében a Bizottság a tagállamok által benyújtott, a záróelszámoláshoz szükséges információkkal és a számlák teljességére, pontosságára és valódiságára vonatkozó tanúsítvánnyal kiegészített éves beszámolók, valamint az igazoló szervek által elkészített jelentések alapján elszámolja a szóban forgó rendelet 6. cikkében említett kifizető ügynökségek számláit.
(3)
Az 1290/2005/EK tanácsi rendeletnek az EMGA és az EMVA keretében a kifizető ügynökségek számlavezetésére, a kiadásigazoló és a bevételi nyilatkozatokra, valamint a kiadások visszatérítési feltételeire vonatkozó részletes alkalmazási szabályairól szóló, 2006. június 21-i 883/2006/EK bizottsági rendelet (5) 5. cikke értelmében az EMGA-számlák elszámolásának pénzügyi éve „N-1.” év október 16-tól „N.” év október 15-ig tart. A számlaelszámolás keretében az EMVA-kiadásokra, valamint az EMGA-kiadásokra vonatkozó referencia-időszakok összehangolása érdekében a 2013-as pénzügyi évre vonatkozóan a tagállamoknál 2012. október 16. és 2013. október 15. között felmerült kiadásokat kell figyelembe venni.
(4)
A 885/2006/EK rendelet 10. cikke (2) bekezdésének második albekezdése előírja, hogy a szóban forgó rendelet 10. cikke (1) bekezdésének első albekezdésében említett záróelszámolási határozat alapján az egyes tagállamoktól behajtandó vagy számukra kifizetendő összegeket úgy kell meghatározni, hogy az érintett pénzügyi évre vonatkozó időközi kifizetéseket kivonják az ugyanazon évre vonatkozó, az (1) bekezdés szerint elismert kiadásokból. Ezt az összeget a Bizottság levonja a következő időközi kifizetésből, illetve hozzáadja ahhoz.
(5)
A Bizottság megvizsgálta a tagállamok által benyújtott információkat, és 2014. március 31. előtt tájékoztatta a tagállamokat az ellenőrzések eredményeiről, valamint a szükséges módosításokról.
(6)
Az éves beszámolók és a kísérő dokumentumok lehetővé teszik a Bizottság számára, hogy határozatot hozzon egyes kifizető ügynökségek vonatkozásában a benyújtott éves beszámolók teljességéről, pontosságáról és valódiságáról. Az I. melléklet felsorolja a tagállamonként elszámolt összegeket, valamint az egyes tagállamok által visszafizetendő vagy részükre kifizetendő összegeket.
(7)
Más kifizető ügynökségek esetében a benyújtott információk további vizsgálatot tesznek szükségessé, így számláikat nem lehet e határozatban elszámolni. Az érintett kifizető ügynökségek jegyzékét a II. melléklet tartalmazza.
(8)
A Bizottság az 1290/2005/EK rendelet 27. cikkének megfelelően csökkentheti vagy átmenetileg felfüggesztheti a tagállamnak történő időközi kifizetéseket. A Bizottság erről tájékoztatja a tagállamot. E határozat meghozatalakor a Bizottságnak figyelembe kell vennie a csökkentett vagy felfüggesztett összegeket annak érdekében, hogy elkerülje a megalapozatlan vagy nem időszerű kifizetéseket és olyan összegek visszatérítését, amelyek kapcsán később pénzügyi korrekcióra kerülhet sor. Közelebbről: a 2013-as pénzügyi év második és harmadik negyedévére vonatkozó nyilatkozatok a Lazio vidékfejlesztési program (CCI 2007IT06RP0005) kapcsán 753 591,20 EUR, illetve 532 237,50 EUR összeget tartalmaztak. Ezek az összegek szerepeltek a 2013-as pénzügyi évre vonatkozó éves nyilatkozatban is. A szóban forgó összegek - az 1290/2005/EK rendelet 27. cikke (3) bekezdésének és az 1306/2013/EU rendelet 41. cikkének megfelelően, a C(2013) 8989 bizottsági határozat alapján szabálytalan finanszírozás miatt, valamint a C(2014) 1278 bizottsági határozat alapján a kötelező ellenőrzés határidejének be nem tartása miatt - csökkentés tárgyát képezték. Mivel az 1290/2005/EK rendelet 31. cikke szerinti eljárás még folyamatban van, ezeket a csökkentéseket fenn kell tartani.
(9)
A 885/2006/EK rendelet 10. cikke (1) bekezdésének második és harmadik albekezdése előírja, hogy a pénzügyi záróelszámolási határozat meghatározza az EU-ra és az érintett tagállamra terhelendő, az 1290/2005/EK rendelet 32. és 33. cikke szerinti összegeket. Az 1306/2013/EU rendelet 119. cikke (1) bekezdése második albekezdésének megfelelően az 1290/2005/EK rendelet 30. cikke szerinti eljárást továbbra is alkalmazni kell a 2013-as mezőgazdasági pénzügyi évben felmerült kiadásokra és teljesített kifizetésekre. A 2013-as mezőgazdasági pénzügyi évben a 32. és a 33. cikk hatályban volt, ezért az e cikkek alkalmazásából eredő összegeket figyelembe kell venni a 2013-as pénzügyi évhez kapcsolódó pénzügyi záróelszámolási határozatban.
(10)
Az 1290/2005/EK rendelet 33. cikkének (8) bekezdése értelmében abban az esetben, ha a szabálytalanságok miatti behajtásra az érintett vidékfejlesztési program lezárásáig nem kerül sor, akkor a szabálytalanságok miatti behajtás elmaradásából származó pénzügyi következmények terheinek 50 %-át az érintett tagállam viseli, és azokat a közigazgatási vagy jogi eljárásban történt első ténymegállapítást követő négyéves, illetve - ha a behajtás nemzeti igazságszolgáltatási szervek előtti eljárás tárgyát képezi - nyolcéves időszak végén kell figyelembe venni, vagy ha az említett határidők már a program lezárása előtt lejárnak, akkor a program lezárásakor. A szóban forgó rendelet 33. cikkének (4) bekezdése értelmében a tagállamok az éves beszámolóval együtt összesítő bevallást nyújtanak be a Bizottságnak a szabálytalanságok nyomán kezdeményezett behajtási eljárásokról. A visszafizettetendő összegekre vonatkozó tagállami bejelentési kötelezettség végrehajtásának részletes szabályait a 885/2006/EK rendelet állapítja meg. Az említett rendelet III. melléklete tartalmazza a tagállamok által 2014-ben benyújtandó táblázatot. A tagállamok által kitöltött táblázatok alapján a Bizottságnak határozatot kell hoznia a négy, illetve nyolc évnél régebbi szabálytalanságok miatti behajtási eljárások elmaradásának pénzügyi következményeiről. Ezért ez a határozat nem érinti a Bizottság által az 1290/2005/EK rendelet 33. cikkének (5) bekezdése alapján a későbbiekben meghozott lehetséges szabályszerűségi záróelszámolási határozatokat.
(11)
Az 1290/2005/EK rendelet 33. cikke (7) bekezdésének megfelelően, és a 885/2006/EK rendelet 10. cikke értelmében a tagállamok egy vidékfejlesztési program lezárását követően határozhatnak úgy, hogy nem hajtják végre a behajtási eljárást. Ilyen határozatot csak abban az esetben hozhatnak, ha a már felmerült költségek és a még várhatóan felmerülő költségek összességében meghaladják a visszafizetendő pénzösszeget, vagy ha a behajtás lehetetlennek bizonyul az adós vagy a szabálytalanságért jogilag felelős személyek - nemzeti joggal összhangban megállapított és elfogadott - fizetésképtelensége miatt. Abban az esetben, ha a határozatot a közigazgatási vagy jogi eljárásban történt első ténymegállapítás időpontját követő négy éven belül vagy - amennyiben a behajtás nemzeti igazságszolgáltatási szervek előtti eljárás tárgyát képezi - nyolc éven belül meghozzák, a behajtás elmaradásából származó pénzügyi következmények 100 %-át az uniós költségvetésből kell finanszírozni. Az 1290/2005/EK rendelet 33. cikkének (4) bekezdésében említett összesítő bevallásban szerepelnek azok a pénzösszegek, amelyek esetében a tagállam úgy határozott, hogy nem hajtja végre a behajtási eljárást, és szerepel benne a határozat indokolása. Ezek az összegek nem az érintett tagállamot terhelik, következésképpen azokat az uniós költségvetés fedezi. Ezért ez a határozat nem érinti a Bizottság által az említett rendelet 33. cikkének (5) bekezdése alapján a későbbiekben meghozott lehetséges szabályszerűségi záróelszámolási határozatokat.
(12)
Az 1290/2005/EK rendelet (az 1306/2013/EU rendelet 34. cikkének az 1310/2013/EU rendelet 8. cikkével módosított (2) bekezdésében említett) 24. cikke (4) bekezdése értelmében az előfinanszírozások kifizetései és az időközi kifizetések halmozott teljes összege együttesen maximum 95 %-át teheti ki az EMVA-ból származó hozzájárulásnak minden egyes vidékfejlesztési program esetében.
(13)
Az 1290/2005/EK rendelet (az 1306/2013/EU rendelet 36. cikke (3) bekezdésének b) pontjában említett) 26. cikke (3) bekezdése b) pontjának megfelelően az időközi kifizetéseket az egyes prioritások számára engedélyezett, a program szerinti összes pénzügyi EMVA-hozzájárulás felső határainak betartásával kell teljesíteni. Ezenkívül a 883/2006/EK rendelet 17. cikkének (4) bekezdése értelmében az 1290/2005/EK rendelet (az 1306/2013/EU rendelet 34. cikkének (2) bekezdésében említett) 24. cikke (4) bekezdésében meghatározott felső határ sérelme nélkül, amennyiben a kiadásigazoló nyilatkozatok halmozott összege meghaladja a vidékfejlesztési program valamely prioritására előirányzott teljes összeget, a kifizetendő összeget az erre a prioritásra előirányzott összegben kell maximálni. A 2007PT06RP0001 vidékfejlesztési program esetében a második tengelyre vonatkozó pénzügyi tervet 913 212,81 EUR összeggel túllépték a 2013. harmadik negyedévéhez kapcsolódó negyedéves nyilatkozatban. Ezt az összeget a Bizottság nem fizette ki. A Bizottság nem hagyott jóvá és nem fogadott el új pénzügyi tervet. A 2013-as pénzügyi évet érintő éves nyilatkozatban szereplő, 913 212,81 EUR-t kitevő összeget tehát ki kell zárni a 2013-as pénzügyi évre vonatkozó pénzügyi záróelszámolási határozatból. Ezt az összeget a Bizottság később, az új pénzügyi terv elfogadását követően téríti vissza.
(14)
Az 1290/2005/EK rendelet 30. cikkének (2) bekezdésével összhangban e határozat nem érinti a Bizottság által elfogadott azon lehetséges későbbi szabályszerűségi záróelszámolási határozatokat, amelyek az európai uniós szabályoknak meg nem felelő kiadásokat kizárják az európai uniós finanszírozásból,
ELFOGADTA EZT A HATÁROZATOT:
1. cikk
A 2. cikkben említett kifizető ügynökségek kivételével a tagállami kifizető ügynökségeknek az Európai Mezőgazdasági Vidékfejlesztési Alapból (EMVA) a 2013-as pénzügyi évre vonatkozóan finanszírozott kiadásokat érintő számlái elszámolásra kerülnek.
Az I. melléklet tartalmazza a vidékfejlesztési programok vonatkozásában az egyes tagállamok által e határozat alapján visszafizetendő, illetve részükre kifizetendő pénzösszegeket, ideértve az 1290/2005/EK rendelet 33. cikke (8) bekezdésének alkalmazásából adódó pénzösszegeket is.
2. cikk
A 2013-as pénzügyi év tekintetében a II. mellékletben szereplő tagállami kifizető ügynökségeknek az EMVA által finanszírozott, vidékfejlesztési programonkénti felbontásban szerepeltetett kiadásokra vonatkozó számlái e határozattól elkülönítésre kerülnek és egy későbbi záróelszámolási határozat tárgyát képezik.
3. cikk
E határozat nem érinti a Bizottság által az 1290/2005/EK rendelet 31. cikke alapján elfogadott azon lehetséges későbbi szabályszerűségi záróelszámolási határozatokat, amelyek az európai uniós szabályoknak meg nem felelő kiadásokat kizárják az európai uniós finanszírozásból.
4. cikk
Ennek a határozatnak a tagállamok a címzettjei.
Kelt Brüsszelben, 2014. április 29-én.

Labels: 4
15
6